กระแสเงินทุนจ่อไหลเข้าต่อเนื่อง
ราคาทองคำยังเป็นการเคลื่อนตัวแบบขึ้นลงรายวันที่ไร้ทิศทาง
20 ก.พ. 2555

ราคาทองคำยังเป็นการเคลื่อนตัวแบบขึ้นลงรายวันที่ไร้ทิศทาง 
โดยลักษณะแบบนี้นักวิเคราะห์เรียกว่าเป็นการเคลื่อนตัวในทิศทาง Sideway โดยราคาทองคำกำลังเคลื่อนตัวอยู่ในช่วง 1,7001,740 เหรียญสหรัฐ เป็นการแกว่งตัวตามเนื้อข่าวที่ออกมา โดยตอนนี้หลักๆ จะเป็นเรื่องของกรีซ ซึ่งเป็นตัวกดดันทั้งค่าเงินดอลลาร์และราคาทองคำในตลาดโลก อันจะเห็นได้จากการแกว่งตัวขึ้นและลงสลับกันภายในวันเดียวกันหลายครั้งที่เป็นการขึ้นในตลาดเอเชีย และกลับตกในตลาดยุโรป หรือตลาด Comex ของอเมริกา
สิ่งที่อยากชี้ให้เห็นในเรื่องของการซื้อขายเพื่อทำกำไรก็คือกลยุทธ์และวิธีการลงทุน ผมเองอยากชี้ให้นักลงทุนได้เห็นว่าในเชิงการลงทุนแบบกลยุทธ์ก็ต้องเลือกยุทธวิธีให้เหมาะกับสภาพตลาด ซึ่งในขณะนี้จะเห็นได้ว่าสภาพตลาดจะเป็นการแกว่งในทิศทาง Sideway ยุทธวิธีจึงจะเป็น Swing Trade ในลักษณะการทำกำไรในระยะสั้นแบบรายวัน เนื่องจากความเสี่ยงในตลาดยังมีค่อนข้างสูงและไม่แน่นอน จากสภาวะที่เล่นตามเนื้อข่าวและทำให้ราคาขึ้นลงรายวัน ดังนั้น กลยุทธ์ที่ใช้ Swing Trade จึงน่าจะเหมาะสมที่สุดในขณะนี้ กล่าวคือ เป็นการซื้อเมื่อราคาอ่อนตัว และขายเมื่อราคาชนแนวต้านด้านบน การทำกำไรอาจจะทำได้ไม่มากนัก แต่จะสามารถควบคุมความเสี่ยงรายวันได้อย่างไร กลยุทธ์ Swing Trade ก็ต้องเลือกให้เหมาะกับเฉพาะสภาพของตลาด Sideway โดยหลักเท่านั้น
ในทางการลงทุนก็ยังมีการใช้กลยุทธ์ Follow Trade ซึ่งเป็นอีกหนึ่งกลยุทธ์ที่ใช้เมื่อแนวโน้มหรือทิศทางมีความชัดเจนไปในแนวใดแนวหนึ่ง ไม่ว่าจะเป็นขาลงเราก็ทำการ Short Position ใน Gold Futures ก่อน แล้ว Follow ผลกำไรลงไป หรือในทางกลับกันที่คนไทยถนัดก็คือขาขึ้น ก็เป็นลักษณะการซื้อก่อนแล้วขายทีหลัง โดยเปิด Long Position ใน Gold Futures กลยุทธ์ Follow Trade จึงเหมาะสำหรับความมีทิศทางอย่างชัดเจนของตลาดมากกว่า จึงกล่าวโดยสรุปได้ว่า นักลงทุนในขณะนี้ควรจะเป็นกลยุทธ์ Swing Trade
อย่างไรก็ดี คงต้องรอเนื้อข่าวของกรีซที่จะเกิดขึ้นในวันจันทร์ ซึ่งน่าจะทำให้เกิดการ Breakout และเกิดการเปลี่ยนทิศทางในเชิง Follow Trade ได้ หมายความว่า ถ้ากลุ่ม Troika ซึ่งประกอบไปด้วยคณะกรรมาธิการยุโรป (อีซี) ธนาคารกลางยุโรป (อีซีบี) และไอเอ็มเอฟ รับเงื่อนไขของที่คุยกันไว้ และปล่อยเงินกู้ให้กับกรีซ ก็จะทำให้ราคาทองคำน่าจะปรับตัวสูงขึ้นได้อย่างต่อเนื่อง ในขณะเดียวกัน ถ้าเกิดการพลิกโผโดยการยืดระยะเวลาการคืนหนี้ออกไป อันนี้ก็จะทำให้ตลาดน่าจะตกลงมาก่อน และมีสิทธิที่จะตกได้ลึกด้วยซ้ำไป ดังนั้น การตัดสินใจในวันจันทร์จึงค่อนข้างมีความสำคัญที่จะเปลี่ยนทิศทางการลงทุนในเชิงกลยุทธ์และวิธีการลงทุนได้
วิเคราะห์ราคาทองคำทางเทคนิค
ราคาทองคำกำลังเคลื่อนตัวดีดอยู่ในทิศทาง Sideway มาเป็นเวลากว่า 1 สัปดาห์แล้ว และคาดว่าจะเข้าสู่จุด Breakout ได้จากเนื้อข่าวที่กำลังรอในเรื่องของกรีซ ดังนั้นในภาพ ณ ขณะนี้น่าจะเป็นการจบลงด้วยดี คือกรีซน่าจะได้เงิน นั่นหมายความว่า ถ้าราคา Break ขึ้นไปทะลุระดับ High เดิมที่ระดับ 1,735 เหรียญสหรัฐ ก็น่าจะเป็นการ Follow Trade คือการซื้อตามเมื่อราคาทะลุแนวต้านด้านบนขึ้นไป จึงขอให้นักลงทุนดูแนวรับแนวต้านให้ดี แนวรับด้านล่างจะอยู่ที่ระดับ 1,700 เหรียญสหรัฐ ซึ่งถ้าหลุดก็มีโอกาสที่จะลงได้ลึก จึงแนะนำให้ทำ Stop Loss ไว้ในระดับ 1,698 เหรียญสหรัฐ เพื่อป้องกันแนวรับด้านล่างที่หลุด ในขณะเดียวกันการลงทุนก็จะต้องบริหารพอร์ตไปตามความเสี่ยงที่มี และควรจะบริหารพอร์ตให้เหมาะสมกับสภาพการลงทุนโดยตลอดเวลา